รองนายกรัฐมนตรี ระบุ คสช.- ครม. จะประชุมร่วมกัน ในวันที่ 7 พฤษภาคม 2562 เพื่อสรุปการทำงานร่วมกัน
รองนายกรัฐมนตรี ระบุ คสช.-ครม. จะประชุมร่วมกัน ในวันที่ 7 พ.ค.หลัง เพื่อสรุปการทำงานร่วมกัน และเตรียมออก มาตรา 44 เพื่อลบล้างคำสั่ง และประกาศ คสช.ที่ไม่จำเป็นตั้งแต่ปี 2557         นายวิษณุ เครืองาม รองนายกรัฐมนตรี เปิดเผยว่า วันที่ 7 พ.ค. จะมีประชุมร่วมคณะรัฐมนตรี(ครม.)และคณะรักษาความสงบแห่งชาติ (คสช.) ซึ่ง พล.อ.ประยุทธ์ จันทร์โอชา นายกรัฐมนตรี และหัวหน้า คสช.ได้ปรารภว่าไม่ได้ประชุมร่วมกันเป็นทางการมานานแล้ว ดังนั้นหลังเสร็จสิ้นภารกิจงานพระราชพิธีบรมราชาภิเษก น่าจะสรุปการทำงานร่วมกันอีกสักครั้ง และจะได้มีการพิจารณาถึงการออกมาตรา 44 เพื่อลบล้างคำสั่ง และประกาศ คสช.ที่ไม่จำเป็นตั้งแต่ปี 2557 ซึ่งความจริงแล้วการประชุม คสช. เมื่อวันที่ 30 เม.ย.ได้พิจารณาเรื่องนี้ไปแล้ว แต่ พล.อ.ฉัตรชัย สาริกัลยะ รองนายกรัฐมนตรี อยากให้ยกเลิกคำสั่ง คสช.เกี่ยวกับการแก้ไขปัญหาประมงผิดกฎหมาย หรือไอยูยู เพราะเดิมทีไม่คิดจะยกเลิก แต่ พล.อ.ฉัตรชัย เสนอขอให้ยกเลิกคำสั่ง โดยขอให้มีเงื่อนไขเล็กน้อย จึงต้องไปแก้ไขคำสั่งมาตรา 44 ที่จะออกมามาลบล้างใหม่